description: Животните са евтаназирани, защото нямат документи

title: Защо БАБХ умъртви четири кончета

maintext:
Четири коня от защитена порода и две кучета бяха умъртвени заради липса на документи без знанието на собственика им. Животните са конфискувани след проверка на пътя.
Боян Минков е човекът, който през 2010 г. пръв предложи дом на кучето Мима, на която садист отряза и четирите крака. Във видинското село Стакевци той отглежда 13 коня, а наскоро му предлагат да осинови и четири шестмесечни екземпляра от защитената местна порода „български каракачански кон". Той се съгласява, осигурява транспорт и на 22 декември животните тръгват от Калофер към Стакевци. В района на Правец обаче колата е спряна от полицията и животните са прибрани заради липса на пътен лист.
Според разказа на Боян те са закарани в квартал „Обеля”, някъде на Околовръстното шосе, където явно е практика в такива случаи да се прибират животни, докато се установи произхода и собствеността им. От тогава той и негови приятели природозащитници, се опитват да разберат от Българската агенция по безопасност на храните какво се случва с конете. От там ги уверяват, че директорът на агенцията е в отпуск до 3 януари и когато се завърне, ще разреши проблема.
В четвъртък сутринта обаче бъдещият осиновител на животните научава, че те са умъртвени.
„Идеята беше да се спасят евентуално от кланица или от робски труд, защото тая порода се използва за сваляне на дърва от гората и ние вместо да спасим тия животни, БАБХ и българската държава ги убиха”, споделя Боян с недоумение.
От Агенцията потвърдиха, че животните са евтаназирани след транспортирането им в конната база. В писмо от Агенцията до bTV се казва, че е забранено транспортирането на животни без документи, за да се избегне пренасянето на заразни болести.
Според Закона, ако липсва гаранция за здравния статус на животните, то те се евтаназират по хуманен начин. Боян обаче се съмнява, че се е случило точно това. Той подозира, че кончетата не са умъртвени, а са изведени за продажба заради рядката си порода и високата си цена.
В същото се съмнява и Димитър Господинов, който беше участник в първия сезон на предаването „Фермата” и е лично ангажиран със случая. Според него животните да са използвани за търговска дейност, тъй като не е представен документ за евтаназията и не са показани телата им. Той припомня и че според Закона чипирането на едно животно може да бъде изпълнено до края на годината, в която то е родено. От това следва, че на конете са им оставали още 5 месеца.
В отговор на това д-р Георги Чобанов от БАБХ заяви, че животните са евтаназирани заради неспазването на законодателството и няма изискване да бъде предварително установено дали те са болни. Той увери, че от Агенцията са еднакво стриктни към всички животни с неясен здравословен статус и без документи.
В свое изявление от БАБХ пишат, че проверката е направена с цел „да се гарантира безопасността на хранителната верига и недопускането на пренасяне на зарази, както за животните, така и за хората болести”. В него припомнят и че именно заради неспазване на ветеринарномедицинското законодателство в България през лятото на 2015 г. почина стопанин на животно, болно от антракс, както и за случая от 2015 г., в който един загина, а десетки бяха заразени от бруцелоза.
Според Димитър обаче проблемът с конете не е правен, а хуманен и именно заради това изрази възмущението си от реакцията на институциите.
„Ние ли сме хората, които трябва да решават кой ще живее и кой не?”, добави още той.
Вижте повече във видеото:


description: Леко пострадали са трима гранични полицаи и един военнослужещ, които са откарани в болница

title: Военен джип се обърна край Малко Търново

maintext:
Трима гранични полицаи и един военнослужещ са пострадали след инцидент със служебния им автомобил. Те са приети в Спешния център на бургаската болница, потвърдиха за bTV от здравното заведение.
Пострадалите са получили леки наранявания, след като джипът им се обърнал по таван край малкотърновското село Евренозово.
Причина за инцидента е трудният район в Странджа планина и старата амортизирана техника.

fasttext_language: bg


description: Столичният общински съвет се отказа от преименуването на част от булеварда

title: "Янко Сакъзов" няма да става "Конрад Аденауер"

maintext:
Столичният общински съвет гласува отмяна на решението за преименуване на част от бул. „Янко Сакъзов” с името ул.„Конрад Аденауер”, съобщиха от пресцентъра на „Нормална дуржава”.
След поредица от граждански протести пред сградата на Столична община срещу смяната на името на част от бул.”Янко Сакъзов”, без провеждане на обществено допитване с жителите на района, общинските съветници днес отмениха решението с 44 гласа „за”, 7 „против” и 4 „въздържали се”.
Предложението за новото име беше на реформатора Прошко Прошков, според когото тази част от булеварда всъщност е безименна, а първият канцлер на ФРГ Конрад Аденауер е роден преди точно 140 г. и е добре да бъде почетен с улица на свое име.
Софиянци искат „Янко Сакъзов“, а не „Конрад Аденауер“
Местни жители са недоволни, че вече не живеят на булеварда, а на улица с името на първия канцлер на някогашното ФРГ
През юни общинският съветник Войслав Тодоров внесе доклад за отмяна на преименуването след получени 850 подписа от граждани. Те искат да се запази името на широкия социалист и деятел на БРСДП (об.) Янко Сакъзов.


description: „Сексът и тоталитаризмът” разказва автентични сексуални истории на известни личности от партизанско време до наши дни

title: "Книги в чекмедже" ще зарадват почитателите на Любен Дилов

maintext:
Книгите на Любен Дилов в три тома ще бъдат издадени отново благодарение на издателство „Ентусиаст”. Във втория том са включени и така наречените книги в чекмедже, съобщи в предаването „Лице в лице” Любен Дилов-син. Той допълни, че през 90-та година много български писатели са имали подобни текстове и ръкописи, за които са били убедени, че няма да могат да издадат заради режима.
„Сексът и тоталитаризмът” е много забавна книга, каза Любен Дилов-син и поясни, че в нея са описани автентични сексуални истории, които започват в един партизански отряд и преминават през цялата действителност чак до наши дни. Писателят предполага, че техен роднина, който е бил свързан с партизанското движение, ги е разказвал навремето на баща му.
Дилов каза, че със сестра си са разпознали инициалите на някои хора и са се чудили дали да ги изяснят. Някои от тях са доста известни публично, в близкото минало, дори има и живи. В крайна сметка са решили да оставят нещата така, както баща му е сметнал, че трябва да бъде.
„Книгата няма нищо общо с фантастиката, но издава, че той е търсил начин да си отмъсти на действителността, не само да бяга във фантастиката от нея и това е един забавен начин, който е намерил”.
Третият том включва две класически хард фантастики: „Тежестта на скафандъра” и „Да избереш себе си”, каза Любен Дилов-син.
„Те са писани с 40 години разлика една от друга, но са много любопитни, защото по особен начин са пророчески. И двете се занимават с границите на човешкото, т.е. как се държиш, когато престанеш да бъдеш човек и се превръщаш в нещо друго”.
Във връзка с политическите теми, Любен Дилов-син обясни, че Движение „Гергьовден се стяга за избори, че са доволни от последните избори, на които са подкрепили Ивайло Калфин, и ще търсят подобен проект отново, най-вероятно с АБВ и по посока на патриотите. Той посъветва „Гергьовден” да са честни с избирателите.


description: Премиерът в оставка намери в Корана текст за строителството на пътища

title: Бойко Борисов: Говорите, все едно съм умрял

maintext:
„Говорите все едно, че съм умрял, така се говори на гробища – „беше”... Тепърва ще има битка – да не мислите, че така ще им се дадем на празните им приказки и обещания? Това обяви в Смолян премиерът в оставка Бойко Борисов, цитиран от кореспондента на bTV в региона.
Докато ГЕРБ, РБ и ПФ преговаряха без успех за ново правителство в София, в родопския град министър-председателят се похвали, че благодарение на борбата с корупцията и контрабандата в бюджета са постъпили 4 милиарда лева повече.
„Омръзна ми всеки ден да пиша съболезнователни телеграми. Вчера писах до президента Путин, с турците говорих, с канцлера Меркел, а това е от тук сигурно на един час път до нас. И ако нещо мога да си пожелая, самo мир през следващата година и ви съветвам, попове и мюфтии, всички да се молите за това. Румъния без правителство, Гърция им спряха всички пари, че си позволиха да пипат пенсиите, Македония без правителство, в Турция атентати всеки ден гинат хора“, каза още Борисов.
РБ, ГЕРБ и ПФ не се разбраха за пенсиите, няма да има правителство
България тръгва към предсрочни избори
Той присъства на откриването на 4-километров участък от обходния път на Смолян. На церемонията той чете текст от Корана, посочен от районния мюфтия на Смолян Неджми Дъбов: “Той е, Който стори земята като постеля за вас и насложи пътища за вас, и изсипа вода от небето, а после чрез нея извади чифтове от различни растения”
"В Библията пише ли нещо за пътищата? В Корана го пише. Хора векове преди нас са преценили, че там, където има пътища, има бизнес, има растеж", коментира Бойко Борисов. Той използва и библейски цитат, за да обвърже ситуацията в страната и конкретното събитие: „Няма ненаказано добро”.


description: Животните обаче бяха изненадващо премахнати късно снощи преди репортажа на bTV

title: Коледен пиар: Столичен мол привлича посетители с елени в клетка

maintext:
Рекламно решение на ръководството на столичен мол предизвика силно възмущение в социалните мрежи. Пред търговския център бяха поставени три елени в клетка с цел да привлекат посетители.
Животните обаче бяха изненадващо премахнати от мола късно снощи. За това съобщиха от администрацията вчера около 23 ч., като обясниха, че решението е продиктувано от гражданското недоволство. Това се случи преди днешното посещение от екипа на bTV, на което трябваше да присъстват и представители от ръководството на мола. Те обаче отказаха да се появят пред камерите ни и обясниха, по-късно ще изпратят прессъобщение.
"Чети етикета": Как да не превърнем коледното пазаруване в кошмар
Какво трябва да знаем за парите на заем и какви трикове прилагат търговците
„В петък по обяд с приятели минахме от тук и видяхме в клетката, не повече от 10 – 15 кв. м големина, три еленчета, които бяха почти неадекватни”, разказа Зина Любенова, която сигнализира до медиите. Според нея животните били във видимо лошо здравословно състояние в тясна метална клетка, като едното от тях дори било с окървавена глава.
Възмутена от видяното, Зина иска информация от охранителите на търговския център, но е грубо изгонена от тях. По думите ѝ дори се стигнало до физическа саморазправа, в следствие на което има синини по тялото си.
След като тя и приятелите ѝ сигнализират до РИОСВ – София и до Българската агенция по безопасност на храните, от институциите извършват проверка на мястото в събота. Според оценката на РИОСВ – София състоянието на елените не е било лошо и не е имало кръв по тях. Оказва се обаче, че едното от трите животни не е регистрирано.
Все още не е ясно дали и какви санкции ще бъдат наложени на собственика на търговския център. Предстои среща с него, както и проверка на документите за произход на нерегистрирания екземпляр. Към момента се знае, че между собственика на мола и собственика на живтоните има договор, но не е ясно какво пише в него.
„Това е една много тъжна картинка, защото хората си мислят, че животните са тук, за да ни забавляват, за да ги експлоатираме. Още по-тъжното е, че един мол с такива възможности за пиар е опрял до там, че да води три елена да забавлява децата”, сподели Явор Гечев от фондация „Четири лапи”. Той припомни още, че това не е първият подобен случай и в столични молове са показвани още зайци и тигри.


description: Няма основания за импийчмънт на президента Росен Плевнелиев

title: Александър Томов: Служебният кабинет може да зададе нова посока на страната

maintext:
Служебният кабинет може да зададе една нова посока на страната. С решението на президента Плевнелиев да откаже да състави трети служебен кабинет формално конституцията не е спазена, но няма основание за импийчмънт. Това каза в предаването „Лице в лице” Александър Томов.
В политологията това се нарича умираща легитимност. Легитимността на Плевнелиев изтича, да назначи нов кабинет означава да се подмени вота на народа, допълни Томов.
Служебният кабинет дава възможност парламентът да бъде гъвкав, в един и същ парламент да се променят мнозинства и да няма големи кризи, каквито има в други страни.
Плевнелиев няма легитимното право да определи 3-4 месеца напред съдбата на България, коментира Томов.
Според него Плевнелиев трябваше да пита Конституционния съд не дали може той да насрочи нови избори, а може ли да удължи срока на кабинета и второто – с указ да назначи кабинета на Борисов в същия си вид или в леко променен вид за хората, които са под съдебна атака.
Пълно единство имаме на всички по този въпрос, няма нищо противозаконно в решението на Плевнелиев. Така и така правителството на Борисов ще остане, защото в нашата конституция няма и минута без власт.
Духът на конституцията е духът на народния вот.
Народът иска някаква промяна и е дал доверие на новия президент, така че тук Плевнелиев беше политически изряден. Трябваше да спази ал. 7 на Конституцията с един указ, каза Александър Томов.
Той обясни, че службеното правителство трябва да създаде обстановка за равноправни избори. Тези, които са били на власт, не могат да влияят еднакво справедливо на изборите. Второ – служебният кабинет дава възможност администрацията да се подготви за тази промяна.
Служебният кабинет е лишен от това да има за себе си парламент който да го контролира и да извършва масирана съгласувана с него законодателна дейност, допълни Томов.
Той каза, че е съгласен с критиките на Корнелия Нинова и на БСП с това, че когато един кабинет е в оставка не трябва да се ангажира с прекалено много икономически продажби и покупки. Не бива да има прекалено много големи сделки. Трябва да се върши само това което парламентът вече е решил, коментира Томов.
Служебният кабинет трябва да подготви страната за нови избори и новата тенденция към промяна да бъде защитена. Не е задължително правителството да е с ляв профил. Тук има един голям проблем – президентът трябва да даде насоката на страната – може да бъде антикорупционна, може да бъде реформаторска. Радев е един вид ръководител на това правителство. Правителството му ще покаже възгледите му, каза още Александър Томов.
Очакванията към него са много, защото страната изпита много трудности, много корупция. От това какъв кабинет ще направи, зависи не само как ще бъде приет, зависи посоката на страната.
Мисля, че никой от БСП не се опитва в момента поне публично да налага нещо на Румен Радев, коментира Томов.
Дори някой да опита, по време на кампанията той се появи със свое "Аз" – въпросът е дали с този служебен кабинет той ще направи този завой – по посока как е почувства този вот.
На въпроса дали хората ще повярват на БСП, Томов отговори, че ако би могло да направят голяма коалиция за промяна, обърната към хората, с помощта и на служебното правителство, народът би повярвал.
По думите му Бойко Борисов е постъпил политически правилно. Ако не беше дал тази оставка, вероятно щеше да има големи вълнения в страната. Повечето български политици в големите неща се държаха правилно, смята Александър Томов.


description: Според Реформаторите в техните редици има достойни за премиер, но засега всички, спрягани за поста, отричат

title: Ще има ли нов кабинет, или се върви към предсрочни избори?

maintext:
Преговорите между ГЕРБ, Реформаторите и Патриотите са на финалната права.
Очаква се утре на среща на трите партии да стане ясно ще има ли нов кабинет или се върви към предсрочни избори.
Реформаторите са чули ясно заявката на Бойко Борисов, че няма да е премиер. Въпреки това се надяват на дясно обединение около десетина приоритета.
Решението за мандата ще бъде взето до вторник. Реформаторите твърдят, че в техните редици има достойни за премиер. Засега обаче всички, спрягани за поста, отричат.
Аз нямам намерение , като съпредседател на парламентарната група съм изключително полезен”, каза Найден Зеленогорски.
„Това е несериозно. Струва ми се, че би било безотговорно да хвърляме България в поредната политическа криза”, каза лидерът на БЗНС Николай Ненчев.
А ДСБ се обявиха категорично против.
„Ако се постигне такава сделка между ГЕРБ, РБ, ПФ и „Атака” за трикаджийско правителство в този парламент ние ще обсъдим с колегите от Гражданския съвет напускане на парламентарната група на РБ”, категоричен беше лидерът Радан Кънев.
Според Кънев това ще е баламосване на хората с двумесечно или тримесечно правителство.


description: Властите в повечето държави затягат мерките за сигурност по празниците

title: През последните дни да осуетени редица опити атентати по света

maintext:
През последните дни са осуетени редица опити за атентати в няколко европейски държави и Австралия.
Полицията във Великобритания е извършила няколко специални операции за предотвратяването на няколко атаки. Набелязаните цели били оживени търговски центрове. Една жена е арестувана в Лондон, общо четирима мъже – в Дарби и един в Бъртън ъпон Трент. Всички те са на възраст между 22 и 36 години.
Германската полиция арестува двама души в Дуисбург по подозрение, че са планирали бомбена атака в молът Оберхаузен. Задържаните са двама братя от Косово на 28 и 31 години.
В Белгия властите обмислят да отменят новогодишните празненства по улиците и зарята. Премиерът Луи Мишел се разходи на коледния пазар в Брюксел, за да вдъхне успокоение у гражданите.
ЕК предлага допълнителни мерки за предотвратяване на тероризма
Предвижда се изпирането на пари да бъде възприето като престъпление навсякъде в ЕС
Австралийските спецслужби също съобщиха за предотвратено нападение на няколко места в Мелбърн. Седем души са арестувани, двама от са освободени които след разпити. От полицията съобщиха, че мерките за сигурност в Мелбърн ще бъдат затегнати допълнително по време на коледните празници.
Американското федерално бюро за разследване предупреди, че опасността от терористични актове по коледните и новогодишните празници е много голяма.


description: Шиндзо Абе ще се помоли за загиналите, но няма да се извини за нападението през 1941 г.

title: Японският премиер пристигна в Хавай за посещение в "Пърл Харбър"

maintext:
Японският премиер е на историческо посещение в Хавай. Шиндзо Абе пристигна на острова, за да признае нападението на Япония срещу американската военна база „Пърл Харбър” преди 75 години.
При изненадващата атака на 7 декември 1941 г. загиват над 2400 американски военнослужещи.
Шиндзо Абе отдаде почит на жертвите, като положи венец на Националното мемориално гробище в Хонолулу.
По-късно днес той ще посети „Пърл Харбър” заедно с Барак Обама.
Абе ще се помоли за загиналите, но няма да се извини за нападението, съобщиха от кабинета му.
През май Обама стана първият действащ американски президент, който посети Хирошима.
Той също не се извини за атомните бомбардировки, отнели живота на стотици хиляди хора, припомнят агенциите.


description: Съветът решил да вдигне заплатите на магистратите и съдебните служители

title: ВСС ще се срещне с протестиращите съдии

maintext:
Ден преди обявения протест на съдии и служители в софийския районен съд, Висшият съдебен съвет за първи път взе единодушно решение. Утре кадровиците ще се срещнат с районните съдии и ще обсъдят с тях състоянието на съда, както и критиките към ВСС.
Съдиите от най-големия съд в страната недоволстват от политиката на кадровиците спрямо тях. Те обявиха протеста си с писмо, че подложени на безброй проверки и не могат да вдигнат глава.
„Винаги тук се казва "Ние направихме една голяма проверка от ВСС". А какви са резултатите от тази проверка? Какво се случи с бившия председател на съда и заместниците? Какви са резултатите от тези проверки?”, запита председателят на ВКС Лозан Панов.
Софийският районен съд се вдига на протест срещу ВСС
Не се решавали проблемите на магистратите, мачкали ги с непрестанни проверки
Днес на заседанието на съвета стана ясно, че за последните 5 години на районния съд са отпуснати почти 15 милиона лева. Съдиите са 187 - повече и по-малко натоварени, отколкото преди 5 години.
„48 бройки имаме повече съдии, което е довело до спад в натовареността от 108 разглеждани дела средно на съдия към 72 в момента”, отчете Ясен Тодоров.
Заплатите в СРС с 5 процента по-високи от средното. Според ВСС, този съд не се е справил с организационните си проблеми. Там, например, там има незаети щатни бройки, не са правени и конкурси. Лозан Панов коментира, че има дефицити в работата на председателя Методи Лалов.
Митингът на съда започва утре в 11 часа.
Заплатите се вдигат
По-късно сайтът "Правен свят" съобщи, че Висшият съдебен съвет тихомълком е взел решение да вдигне заплатите на магистратите и съдебните служители с 5 процента, считано от 1 септември тази година.
Макар в тазгодишния бюджет да няма предвидени средства за увеличение на заплатите, се оказва, че има реализирани икономии, които позволяват актуализацията със задна дата.


description: Заради обилните снеговалежи около 17 000 души останаха без ток в Квебек

title: Лошото време причини множество аварии в САЩ и Канада

maintext:
Обилни снеговалежи и ледени дъждове оставиха около 17 000 души без ток в източната канадска провинция Квебек.
Специални екипи вече работят по ремонта на засегнатите електропроводи, но не посочват кога ще бъдат отстранени авариите.
Поледиците в канадската провинция Онтарио предизвикаха верижна катастрофа с близо 40 автомобила, при която са ранени 15 души.
В Торонто пък само за около 2 часа станаха над 70 катастрофи заради хлъзгави пътища.
Снежни бури затвориха и основни пътища в американските щати Северна и Южна Дакота. Местните власти посъветваха гражданите да избягват пътуванията.


description: По думите му това води до съмнения за корупция и затова прокуратурата вече е била сезирана.

title: Кристиан Вигенин: МВнР кара посланиците да купуват неоправдано скъпи телефонни централи

maintext:
Редица български посланици са получили грами и фактура на фирма „Балкантел”, по която трябва да преведат над 30 хил. евро за купуване и инсталиране на нова телефонна централа, съобщи пред журналисти в парламента секретарят на Парламентарната група на „БСП лява България” Кристиан Вигенин.
Според него в случая има съмнения за корупция и затова прокуратурата вече е била сезирана.
Обяснението за новновъведението е, че то се прави за подобряване на комуникацията във връзка с българското председателство на Съвета на ЕС, уточни Вигенин.
По думите му във фактурата са вписаникато основен разход е централата, или сървър, чрез който телефонните разговори в бъдеще ще преминават през интернет.
За един и същи модел от един и същи доставчик посланиците са получили значително разминаващи се цени за сървъра – между 15 и 25 хил. евро, каза Вигенин.
Негова проверка в обикновен онлайн магазин показала, че такъв сървър струва под 1000 евро.
От Министерството на външните работи признаха, че прокуратурата и ДАНС разговарят с хора от ведомството.
Поръчките са спрени, но след като прокуратурата установи, че всичко е законно, те ще бъдат възстановени.
Очевидно лъжата се е превърнала в устойчива политика на БСП. Господин Вигенин очевидно не си спомня какво е правил той по времето, когато е бил министър. Това каза в предаването "Лице в лице" външният министър в оставка Даниел Митов по повод твърденията на Вигенин.
Даниел Митов: Очевидно лъжата се е превърнала в устойчива политика на БСП
Телефонната централа в Лондон е сменена по времето на Вигенин на същата цена, като тази, за която той твърди, че е висока
"Телефонната централа в Лондон в началото на 2014 г., когато той е бил министър, е сменена с централа, която е със същите параметри, които ние в момента търсим да използваме, по абсолютно същата процедура - без обществена поръчка, което законът го позволява до определена сума, и на същата цена – 33 700 евро. Цена, която той в момента твърди, че е изключително завишена".


description: „Днешният ден е изключително тежък за цяла Германия”, заяви още германският канцлер

title: Ангела Меркел: Трябва да приемем, че нападението в Берлин е терористична атака

maintext:
„Трябва да приемем, че нападението на коледния базар в Берлин е терористична атака, въпреки че има още много неизяснени неща по случая”, заяви германският канцлер Ангела Меркел в свое изявление. Това беше първият ѝ коментар по повод вчерашния трагичен инцидент в столицата на Германия.
В 20 ч. местно време камион се вряза в коледен базар в центъра на Западен Берлин и премина през хората и къщичките. 12 са загинали, а десетки са ранени.
„Ако се потвърди, че този акт е бил извършен от човек, поискал от Германия защита и убежище, това ще бъде много тежко за нас. Ще го преодолеем много трудно”, коментира още Меркел и сподели, че днешният ден е изключително тежък за цяла Германия.
Пакистанецът Навед Б. е мъжът, шофирал камиона при атентата в Берлин
23-годишният мъж пристига в Германия през декември миналата година
Канцлерът призова цялата страна да е единна в траура и добави, че немските граждани не искат да живеят в страх от парализиращото ги злото.
"Не искам да живеем парализирани от страха от злото, колкото и да е трудно в момента. Ние ще намерим сили да живеем, така както искаме да живеем в германия - свободни заедно и отворени към света", каза в края на изявлението си германският канцлер.
Меркел заяви още, че ще отиде на мястото на трагедията по-късно днес.
По последна информация мъжът, шофирал камиона, идентифициран като Навед Б., е пакистанец, дошъл като бежанец в Германия в края на миналата година или началото на настоящата и преминал през Балканския миграционен път.


title: Калифорнийски полицаи застреляха мъж с деменция, защото помислили, че е въоръжен

maintext:
Полицаи от американския щат Калифорния застреляха 73-годишен мъж с деменция, защото помислили, че е въоръжен.
Служителите на реда се отзовали на обаждане до спешния телефон, че по улицата се разхожда въоръжен мъж. Те му наредили да извади ръце от джобовете си, но възрастният човек не се подчинил и продължил да върви срещу тях.
Тогава един от униформените произвел 7 изстрела срещу него.
Простреляният починал на място, а в него не е намерено оръжие.
Семейството на мъжа съобщи, че той е страдал от деменция.


description: Някои от къщите в селото изглеждат като след бомбардировка

title: Един дом в Хитрино след взрива (ВИДЕО)

maintext:
Как изглеждат домовете в Хитрино след взрива? Вчера хората от селото започнаха да се прибират, но най-пострадалите къщи са непригодни за живеене. Доста от тях изглеждат като след бомбардировка.
Счупени стъкла навсякъде, изхвръкнали от черчеветата врати, прозорци, които от взрива са изкъртени и прелетели през цялата стая, преди да се спрат в отсрещната страна – на такива гледки стана свидетел екипът ни, който беше поканен да разгледа дома на Шукри и Фейме Сали.
Те са първите хора от Хитрино, който успяват да стигнат до шуменската болница. По думите на Шукри – защото са използвали собствената си кола.
Малко след тях започнали да пристигат и линейките с другите пострадали.
В дома му, двуетажна къща, няма стая, която да не е пострадала. На горния етаж, който е с повече щети, не си личи, че е имало дограма.
Къщата на Шукри е една от тези, които не стават за живеене.
Тази нощ той е спал в колата си, а днес чака оценителите да опишат щетите по дома му.
Вижте още във видеото:


description: България тръгва към предсрочни избори

title: РБ, ГЕРБ и ПФ не се разбраха за пенсиите, няма да има правителство

maintext:
Реформаторския блок, ГЕРБ и Патриотичния фронт не се споразумяха за съставяне на ново правителство в рамките на настоящото Народно събрание.
Според източници от ПФ, по време на продължилите няколко часа преговори и имало готовност за компромис по всички теми, освен исканото от националистите вдигане на пенсиите.
„Не можем да постигнем ефективно целите си в този парламент. Надяваме се да има достатъчно допирни точки в следващия, за да продължим с реформите”, заяви след провала на преговорите Найден Зеленогорски от РБ/ДБГ.
Социалистите искат предсрочни избори на 26 март
БСП няма да предлага служебни министри, ДПС предлага сегашното правителство да остане до встъпването на Радев в длъжност
„За нас не е било самоцел участието във властта”, отбеляза зам.-председателят на ГЕРБ Цветан Цветанов. Той отбеляза, че „има определени различия”, които и след 4-5 дни преговори са останали неразрешени.
„Не сме страхливци и няма да тръгнем срещу нагласите на собствения си народ”, посочи и Валери Симеонов от Патриотичния фронт. Три варианта за премиер – Петър Москов, Найден Зеленогорски и Румен Христов До сряда сутрин ще е ясно
Дясното обединение взе третия проучвателен мандат от президента след оставката на Бойко Борисов и след пропадането на варианта за техен кабинет президентът ще трябва да назначи служебно правителство, което да подготви страната за предсрочни парламентарни избори.


description: В София - около 4

title: В интервала от 5 до 10 градуса ще бъдат максималните температури днес

maintext:
Започналото от северозапад увеличение на облачността постепенно ще обхване по-голямата част от страната. Повече слънчеви часове ще има над южните райони. Ще духа слаб, в Северна България – до умерен вятър от запад-северозапад. Максималните температури ще са между 5° и 10°, в София – около 4°. По Черноморието ще е предимно слънчево. Ще духа до умерен западен вятър. Максималните температури ще са от 7° до 9°, колкото е и температурата на морската вода. Вълнението на морето ще бъде 1-2 бала.
През следващото денонощие вятърът ще се ориентира от североизток, в Източна България ще е предимно умерен. През нощта над по-голямата част от страната облачността временно ще намалее, но през деня отново ще се увеличи, ще се задържи без валежи. Минималните температури ще бъдат между минус 4° и 1°, а максималните – между 2° и 7°.
В четвъртък ще има разкъсана облачност, на места намаляваща и до слънчево. В петък ще започне затопляне, което ще продължи и през почивните дни. Ще бъде предимно слънчево, в часовете преди обяд на места в котловините - мъгливо.


description: За щастие при инцидента няма сериозно пострадали

title: Катастрофа затрудни за час движението по АМ „Тракия”

maintext:
Тир с полска регистрация удари автомобил на магистрала „Тракия”
Инцидентът стана около 7 ч. на 118-ия километър, недалеч от отбивката за Пампорово.
За щастие няма сериозно пострадали.
Катастрофата обаче затрудни движението по магистралата в посока столицата за около час.
По първоначални данни тежкотоварният камион е застигнал лек автомобил с пловдивска регистрация, който ударил отзад. При удара колата е била изблъскана в скоростната лента на магистралата.


description: Роденият в Аржентина, в семейството на италиански емигрант, Хорхе Марио Берголио оглави Римокатолическата църква като папа Франциск през 2013 г.

title: Папа Франциск стана на 80, пожела си плодотворна и щастлива старост

maintext:
Папа Франциск навърши 80 години. В края на специална литургия, на която присъстваха редица кардинали, живеещи в Рим, папата заговори за възрастта си.
„От няколко дни в ума ми е една дума, която може да изглежда грозна и плашеща –„старост”, призна той. После припомни, че този етап от живота е спокоен и религиозен.
„Нека се надяваме, че старостта ще е такава и за мен. Молете се моята старост да бъде мирна, религиозна, плодотворна, а също и щастлива”, обърна се той към присъстващите кардинали.
След литургията папа Франциск закусва с осем бездомници, които живеят в района на площад „Св. Петър” и получи от тях три букета от слънчогледи.
Папата получи и 50 хил. имейла по повод рождения си ден, съобщи Ватиканът. Светият престол откри специални имейл акаунти на няколко езика, на които почитатели на Франциск да му честитят.
Повечето от получените пожелания са на английски, на испански и на италиански език, но има и над 1000 поздравления на латински.
Папа Франциск,– е глава на римокатолическата църква от 13 март 2013 г.
Роден е в Буенос Айрес на 17 декември 1936 г., в семейството на италиански емигрант, железопътен работник.
Той е първият глава на Църквата от Новия свят и първият папа с неевропейски корени от 1200 години – след сириеца Григорий III, който е оглавявал Църквата между 731-741. Освен това е и първият папа йезуит.
Аржентинският кардинал Хорхе Берголио е новият папа
В обръщение към хората на площад Свети Петър той ги прикани да се помолят за него
Папа Франциск се радва на силно одобрение сред християните, но е и също толкова критикуван заради някои свои по-нетипични за католицизма виждания.
Той например е първият папа, който е поканил транссексуален във Ватикана и отказва да съди хомосексуалните. Оказва се склонен и да дава достъп до причастие на някои разведени хора, сключили повторно граждански брак.
В същото време обаче папа Франциск остава верен на традицията да не се ръкополагат женени свещеници или жени и е твърдо против абортите.
Неведнъж е наричан и „папата на журналистите“ заради своята отзивчивост към медиите.


title: ФБР предупреждава за опасност от терор в новогодишната нощ

maintext:
Три от институциите по сигурността в САЩ, сред които и Федералното бюро за разследване, излязоха със съвместно заявление, че празнуването на новогодишната нощ в Ню Йорк може да бъде застрашено от терористични актове.
Под обръщението са се подписали още полицейското управление на щата Ню Йорк и Министерството на националната сигурност.
„Нямаме информация за съществуването на конкретна и достоверна опасност, насочена против или свързана с посрещането на новата 2017 г. на „Таймс скуеър” в Ню Йорк, но изразяваме безпокойство, защото това събитие може да стане мишена за злоумишленици-единаци, които не са свързани с някаква организация, и за доморасли войнстващи екстремисти”, предупреждават правоохранителните органи, цитирани от БГНЕС.
Като примери за тероростични актове на „единаци” могат да се посочат масовите убийства в американските градове Сан Бернардино (Калифорния) и Орландо (Флорида), както и във френския град Ница. Както е установило следствието, тези престъпления са били извършени просто от „мюсюлмани, попаднали под въздействието на радикална пропаганда”.


description: Възнагражденията възлизат на 950 лв., независимо от задължението, което може да бъде и 10 лв.

title: Мая Манолова внесе проекторешение за отпадане на юрисконсултските хонорари на "Топлофикация"

maintext:
Омбудсманът Мая Манолова внесе проекторешение в Столичния общински съвет (СОС) за преустановяване практиката на "Топлофикация София" ЕАД да претендира юрисконсултски възнаграждения по съдебни и изпълнителни дела срещу свои клиенти - длъжници. Това съобщиха от институцията на омбудсмана.
Освен това, на 22 декември т.г., общественият защитник с екип от институцията ще присъства на последното предколедно заседание на СОС, на което ще бъде разгледан бизнес-план на "Топлофикация София" ЕАД за 2017 г.
Претендираните юрисконсултски възнаграждения в заповедното (300 лева), в исковото (300 лева) и в изпълнителното (350 лева) производства са в размер общо на 950 лева, без значение от размера на задължението, като има случаи, в които това са суми от порядъка до 10 лв.
В същото време заплатите на юрисконсултите са включени в цената на топлинната енергия, за която плащат столичани, отбелязват от институцията. Приходите на дружеството от хонорарите на юрисконсултите за 2015 г са около 15 млн. лева.
До внасянето на проекторешението в СОС на омбудсмана Мая Манолова се е стигнало след като на 7 октомври 2016 г. тя е поискала отговор на десет въпроса по Закона за достъп до обществена информация (ЗДОИ) от "Топлофикация София".
В рамките на 14-дневния срок омбудсманът не е получил изрично решение, съгласно законовите изисквания. Вместо това, от "Топлофикация София" ЕАД са изразили писмено становище, в което се твърди, че поисканата информация и субекти не попадат в приложното поле на ЗДОИ.
Мая Манолова е обжалвала пред Административния съд в София-град отказа на изпълнителния директор на "Топлофикация София" да предостави информация, отнасяща се до дейността на дружеството по събиране на вземанията си по съдебен ред.


description: Как може да получим помощ и да печелим от шафран?

title: Шафранът - екзотичната подправка, която вирее успешно и у нас

maintext:
Една екзотична подправка вирее успешно и на българска земя! Защо я наричат "червено злато" и как можете да получите държавна помощ за отглеждането й? Crocus sativus е научното название на вид есенен минзухар, от който се произвежда шафран.
Българският климат е изключително подходящ, твърди един от специалистите по "червеното злато" д-р Бойка Георгиева.
“Подправката, която се извлича от него и е най-скъпата в света на подправките, да я наречем, са тези червени нишки, които имат характерен вкус, аромат, и оцветяват по характерен начин всичко, в което влязат в контакт”, oбяснява тя.
По думите й от едно растение излизат само три такива нишки, които са средно около 7 милиграма.
В кулинарията шафранът е високо ценен заради златистия цвят, който придава на ястията.
У нас успешно се отглежда в Добруджа, Пловдивско и Родопите.
Доказано е и лечебното му действие върху бъбреците и черния дроб, препоръчва се срещу диабет и за облекчаване на страничните ефекти от химиотерапия.
„Употребата на шафрана изисква той да бъде накиснат в топла вода. Обикновено вечерта го слагате и на другия ден си правите каквото искате - готвите, правите чай и така нататък”, обяснява Бойка Георгиева.
Преди да купите шафран, убедете се, че той е истински. При съхранение на сухо място с постоянна температура трайността му може да достигне 4 години. Ако искате да инвестирате в отглеждането на шафран, Програмата за развитие на селските райони предлага подходящи възможности.


title: Милиони християни по цял свят отбелязаха Рождество Христово

maintext:
Раждането на Божия син събра хиляди хора в храмовете по целия свят. Милиони си отправиха пожелания за здраве, късмет и благодат. Празнични служби бяха отслужени и във всички български православни църкви.
На този ден духовниците отслужват Света литургия за Рождество Христово, постът свършва, а вярващите приемат причастие. Отслужва се и Света Златоустова литургия. Според Евангелието от Лука Христовото Рождество станало в град Витлеем. 25 декември е първият ден от Коледа и именици са всички, носещи имената Христо, Христина, Емил, Радослава, Младен, Божан и производните им.
В цялата страна празничните богослужения започнаха на Бъдни вечер. Патриарх Неофит оглави тържествената вечерня в храм "Свети Александър Невски". Той отправи и традиционното си рождественско послание към православните българи.
Рано тази сутрин хиляди вярващи отново се събраха в патриаршеския храм за Светата литургия. Миряните завършиха коледния пост и приеха свето причастие. Патриархът и архиереите благословиха множеството и му пожелаха здраве и мирни дни.
На рождественските празници започна и благородна инициатива за построяването на нов православен храм в София. Той ще бъде във Висшето транспортно училище, където преди около век е имало параклис.
Скоро ще започне изграждането на нов православен храм в София
Благородната инициатива идва от висшето транспортно училище "Тодор Каблешков"
Всеки желаещ може да помогне със средства за изграждането на новия храм. Банковата сметка за даренията е публикувана в официалния сайт на Висшето транспортно училище и на нашия сайт.
Стара Загора пък посреща Коледа с новоизбран митрополит - Владиката Киприан.


description: Правителството в оставка ще гласува и допълнителни средства за щетите след взрива на влакова композиция

title: Пострадалите от Хитрино ще получат финансова помощ

maintext:
Пострадалите при инцидента от тази сутрин в село Хитрино ще получат еднократно по 325 лв. за продукти от първа необходимост.
Нуждаещите се от Хитрино ще получат по 325 лв. помощи още днес
Очаква се още утре да започне отстраняването на щетите от засегнатите жилища, съобщи кметът на селото
Тези помощи се отпускат при инцидентно възникнали обстоятелства по реда на Правилника за прилагане на Закона за социалното подпомагане.
Еднократната помощ ще стигне до хората най-късно утре.
За всички хора е намерено място за временно настаняване, няма информация за останали без подслон.
През новата седмица правителството в оставка ще гласува и допълнителни средства, с които да се възстановят щетите в селото.
Зорница Русинова: Пострадали от Хитрино ще получат финансова помощ
Най-късно до утре те ще вземат по 325 лв. за продукти от първа необходимост
„Вече има създадена и междуведомствена група – да започне оценяване на щетите, до понеделник да имаме доклад и до сряда да се вземе решение за отпускане на индивидуална помощ за възстановяване на щетите”, обяви пред bTV социалният министър в оставка Зорница Русинова.


description: Според живеещите в селото на пострадалия се касае за опит за убийство

title: Момчетата, пребили брутално таксиметров шофьор, са били агресивни и познати на полицията

maintext:
Двамата младежи, които пребиха брутално 22-годишния таксиметров шофьор Венцислав в Хайредин, са били познати с агресивното си поведение и са имали криминални прояви. В нощта на тежкото нападение жертвата им си спомня, че са били видимо пияни.
24-годишният Милен Младенов е имал присъда за заплаха за убийство, нападнал с кухненски нож полицай. Разминало му се с порицание. В друг случай е пребил бивш военен в центъра на Зверино, който по-късно починал от заболяване, свързано с преживения стрес.
В началото на декември тази година полицията спира автомобил в Козлодуй, управляван от другото момче - Евстати Евстатиев. В колата е имало канабис.
Майката на пострадалия Венци посочи, че той е бил в кома при пристигането му в спешния център в Козлодуй. Родителите благодариха на ловеца, открил сина им, вързан с връзки на суичър, до близкия язовир. Там нападателите се опитали да го хвърлят във водата и Венцислав е бил спасен от това, че водата е замръзнала. Той е бил и влачен и дрехите му са разкъсани.
Приятел на пострадалия посочва, че познава Евстати и Методи и те винаги са били агресивни. Той е категоричен, че няма как да са били провокирани.
Родителите на Евстати още в първите дни след инцидента са се извинили и заявили, че не са очаквали подобно нещо от сина си. Семейството на Младенов също е поднесло извинения.
Според живеещите в селото на Венци Манастирище се касае за опит за убийство и извършителите трябва да понесат отговорността си най-сетне и да не бъдат пускани на свобода повече.


description: Автомобилът навлязъл в прелеза въпреки спуснатата бариера

title: Кола и влак се удариха в Пловдивско

maintext:
Катастрофа на железопътен прелез между пътнически влак и лек автомобил стана край пловдивското село Труд. За щастие няма пострадали, но жп линията Пловдив - Карлово беше затворена за повече от 3 часа.
Малко след 12 часа автомобил, управляван от 63-годишен мъж, пресякъл прелеза на пътя между селата Труд и Строево и се ударил в задната част на преминаващ пътнически влак.
Водачът твърди, че бариерата не била спусната, но според очевидци, той просто преминал през преградите без да намали скоростта.
От НКЖИ заявиха, че автоматичното прелезно устройство е функционирало нормално в момента на инцидента. Били задействани както бариерата, така и звуковите и светлинни сигнали.


description: Предстои документът да бъде подписан официално и от руска страна

title: Турция ратифицира споразумението с Русия за "Турски поток"

maintext:
Турция ратифицира споразумението с Русия за изграждане на газопровода "Турски поток".
Документът предстои да бъде подписан официално и от руска страна.
„Турски поток” беше предложен от Русия в края на 2014 г. като алтернатива на изоставения проект с България "Южен поток".
Преговорите по новото трасе в Черно море между Анкара и Москва временно забуксуваха, след като турски изтребител свали руски бомбардировач в района на сирийско-турската граница.
По проект газопроводът ще минава по дъното на Черно море до европейската част на Турция и границата с Гърция.


description: Според защитата не само високата скорост е причина за инцидента

title: Машинистът Димитър Михнев остава за постоянно в ареста

maintext:
Съдът в Шумен реши да остави в ареста за постоянно машиниста Димитър Михнев, който е управлявал влака със злополучните цистерни, които дерайлираха и се взривиха на гарата в Хитрино.
Спрямо него бе взета най-тежката мярка за неотклонение „задържане под стража”. От Окръжната прокуратура в Шумен заявиха, че става въпрос за престъпление, което е с висока степен на обществена опасност, а именно – транспортно произшествие, причинило смъртта на седем души и нанесло телесни повреди на други 26.
Защитата на машиниста поясни, че може би не само високата скорост е причина за катастрофата.
Според доклад на ДАНС по разследването става ясно, че стрелката на коловоза, по който се е движил влакът, не е била заключена, което може би също е причина, довела до инцидента.
В момента се гледа мярката за неотклонение на втория машинист Светослав Петков. Прокуратурата привлече като обвиняеми за трагедията в Хитрино двама машинисти Съдебно-техническата експертиза установи, че влакът е влязъл с висока скорост в селото
Повдигнати са обвинения, че са влезели в гарата в Хитрино с двойно по-висока скорост от разрешеното. Съдебно-техническата експертиза доказа, че композицията се е движила със 78 км/ч при допустими 40 км/ч.
Румяна Арнаудова: Експертиза ще оцени психичното здраве на машинистите, карали влака в Хитрино
Искрата, взривила композицията, е дошла от печка с въглища в къща наблизо
Възможно е да се търсят и други виновни.
Машинистите от злополучния влак: Не сме се движили с превишена скорост
Според колегите и работодателя им те са добри професионалисти
Ако се докаже престъплението законът предвижда от 5 до 15 години лишаване от свобода.


description: Трусът е с магнитуд 5,6 по скалата на Рихтер, няма пострадали и щети

title: Земетресение разлюля Румъния, усети се и в България (ОБЗОР)

maintext:
Земетресение с магнитуд от 5,6 по Рихтер разлюля малко след полунощ съседна Румъния. Трусът беше усетен и в цяла Северна България, както и в Молдова и части на Турция. Епицентърътму е е край румънския град Фокшани, в област Вранча.
Няма данни за пострадали и щети.
Преди 3 месеца, на 24 септември, земетресение със същата сила - 5,6 по Рихтер беше регистрирано отново в района на Вранча.
Именно там през 1977 година беше регистрирано най- силното земетресение в историята на Югоизточна Европа - 7,4 по скалата на Рихтер в Източните Карпати, и именно заради това, всеки трус в този район предизвиква и извиква апокалиптични спомени.
Как румънците посрещнаха труса?
Силният трус събуди румънците минути след 1 ч. Властите се опитаха да предотвратят паника по улиците. Повечето от тях казват, че не са се уплашили, защото са свикнали.
Полицията е изпратила екипи да патрулират и да проверят дали има щети, пораженията по сградите и ранени хора. За щастие няма загинали и сериозни разрушения.
Земетресението беше усетено и в България
Трусът събуди Русе, Варна, Добрич, Велико Търново, дори беше усетен и в София.
В Стражица той извика старите страхове - точно преди 30 години градът прежива едно от най-силните земетресения.
Хората са усетили нощния трус във Вранча и той бързо върна спомените им от преживяното на 7 декември 1986 г.. Няма жертви, но оцеляват по-малко от десет къщи.
Една от тях нарочно е оставена във вида след земетресението - стената на спомена... В другата част на сградата пък е нарисуван часовник, стрелките на който отчитат злополучния час. Но и без тях, няколко десетилетия по-късно, споменът за преживения ужас се завръща дори и при най-лекия трус, като този от снощи.
В съзнанието на хората от Стражица зловещите кадри нахлуват всеки път, когато се заговори за трус.
Споменът за кошмара се върна снощи и в съседното село Асеново. Там следите от земетресението през 86-та са незаличими.
Да очакваме ли вторични трусове?
Един вторичен трус от 2,9 по скалата на Рихтер е имало днес, но той не е усетен на територията на България, съобщи за bTV дежурният сеизмолог от БАН Ирена Александрова.
Вранчанското огнище е характерно с по-слабо изявена афтършокова серия. Не можем да бъдем сигурни дали ще има или не вторични трусове, но земетресението е с умерен магнитуд и не бива да буди притеснения, нашата сеизмичност е доста по-спокойна, допълни сеизмологът.


description: Наблюдението обаче било свалено заради липса на доказателства

title: Германските власти наблюдавали атентатора с месеци

maintext:
Градската прокуратура на Берлин съобщи, че заподозреният за атентата в Берлин тунизиец Анис Амри е бил наблюдаван тайно от властите в продължение на няколко месеца тази година.
На 14 март тя е започнала разследване срещу него след сигнал, подаден от федералните агенции за сигурност, според който Амри е смятан за потенциална заплаха от властите в Северен Рейн-Вестфалия.
Допускало се, че може да планира обир с взлом, за да финансира купуването на автоматични оръжия за нападение.
Наблюдението показало, че Амри е замесен в наркотрафик в берлински парк и участвал в бой в бар.
То обаче така и не установило той наистина да планира обир с цел купуване на оръжия.
В резултат властите в Берлин спрели наблюдението през септември.
Междувременно германската полиция предложи награда от 100 хил. евро за залавянето на Амри.


description: Загиналите при дерайлирането част от влаковата композиция с цистерни и последвалия взрив на гарата в селото са седем, а осми човек е починал впоследствие в болница

title: Идентифицираха жертвите в Хитрино

maintext:
Пет от жертвите на взрива в Хитрино бяха идентифицирани, като за пълното установяване на самоличността на други две е назначена ДНК експертиза.
Загиналите при дерайлирането на част от влаковата композиция с цистерни и последвалия взрив на гарата в селото са седем, а осми човек е починал впоследствие в болницата във Варна, съобщиха прокуратурата в Шумен за bTV.
Идентифицираните жертви са:
Дениз Танеров Юнузов (18 г.)
Анифе Алиева Мехмед (53 г.)
Танер Юнузов Ахмедов (42 г.)
Акиф Рагуб Рагуб (44 г.)
и съпругата му Фейме Аляйдин Сали (41 г.).
Съпрузите Акиф и Фейме, дългогодишни служители на „Железопътна инфраструктура”, са две от жертвите. Днес те бяха погребани в Боян – родното село на съпругата.
Една от тежко пострадалите жени, която е настанена в шуменската болница е изгубила сина и мъжа си при инцидента. Това са 42-годишният Танер и 18-годишният Дениз, който е и най-младата жертва на взрива.
Тази година Дениз е трябвало да бъде абитуриент. По думите на негови съученици той мечтаел да стане автомонтьор.
От днес психолози работят с децата от класа на Дениз, а приятелката му се сбогува с него по емоционален начин в социалните мрежи, като посланието й трогна цяла България.
Ранените при инцидента са 28, а 26 къщи са напълно разрушени.
Четирима от пострадалите в Хитрино са с опасност за живота
Те са настанени в две болници във Варна


description: Очаква се тримата да обжалват решението

title: Гърция разреши екстрадицията на трима турски военни, избягали след опита за преврат

maintext:
Съд в Гърция издаде решение за екстрадиция на трима турски военнослужещи от група от общо осем души, които избягаха в Гърция след осуетения преврат на 15 юли, предаде Асошиейтед прес. Вчера бе отказано искане на Турция за екстрадиция на други трима от групата.
Осем турски военнослужещи - трима майори, трима лейтенанти и двама сержанти, се приземиха с военен хеликоптер на летище в град Александруполис часове след неуспешния опит за преврат в Турция.
Те веднага поискаха убежище в Гърция, изтъквайки че се страхуват за живота си, но отрекоха да са участвали в опита за преврат.
Турция от своя страна смята, че те са замесени и още от самото начало настоява за екстрадирането им.
Днес Апелативният съд в Атина одобри искането на Турция за екстрадиция на трима от военнослужещите по обвинения, че са замесени в опита за преврат, опитали са да осуетят парламентарно заседание и са отвлекли хеликоптер.
Съдът отхвърли обвинението в участие в опит за убийство на турския президент Реджеп Тайип Ердоган.
Очаква се тримата да обжалват решението, отбелязва АП, цитирана от БТА.


description: Лидерът на СДС каза още, че неговото име не било спрягано за премиер, но пък много „от последователите на отцепилите се от РБ“ са му се предлагали за поста

title: Божидар Лукарски: Президентът отново постъпи като мъдър държавник

maintext:
Решението на президента Росен Плевнелиев да не съставя служебно правителство е безспорно правилно. За сетен път той постъпи като мъдър държавник, коментира министърът на икономиката в оставка и лидер на СДС Божидар Лукарски в предаването „Лице в лице“ по bTV.
Според него в случая няма нарушение на Конституцията.
По повод твърденията в този смисъл на предшественика на Плевнелиев – Георги Първанов, Лукарски каза, че лидерът на АБВ „не е корифей в правната мисъл“.
От решението на държавния глава следва, че правителството в оставка поема отговорността и работи до момента, в който новоизбраният президент ген. Румен Радев даде предложенията си за служебен кабинет. Тогава сегашните министри ще подадат оставка. „Това може да стане още утре, аз съм готов да си тръгна и утре“, каза Лукарски.
Румен Радев е готов с вариант на служебен кабинет
Има три варианта за кабинет, решението ще е ясно след седмица, обяви Росен Плевнелиев
Помолен да коментира евентуалните номинации за премиер в нереализиралия се кабинет с мандат на Реформаторския блок (РБ) той каза, че неговото име „изобщо не е вадено на масата официално“.
Обсъждали сме номинации само в РБ. Моето име не е било сред тях, не сме обсъждали имена с ГЕРБ, камо ли с Патриотичния фронт (ПФ), с тях обсъждахме политики, каза гостът.
Сред коментираните в Блока имена са били Румен Христов, Найден Зеленогорски и Петър Москов. Логично беше, ако Бойко Борисов не е премиер, да не се избира и никой от лидерите на партии, коментира Лукарски.
Реформатори и патриоти винят Борисов за политическата криза
Валери Симеонов обвини финансовия министър, че е саботирал новия кабинет по нареждане на премиера
По думите му кабинетът не се е случил заради „един определен приоритет, който имат ПФ – пенсиите“. Иначе ГЕРБ са участвали активно в съставянето на програмния документ, който можеше да доведе до съставянето на ново правителство.
Лукарски каза още, че много „от последователите на отцепилите се от РБ“ са му се предлагали за премиери.
Според госта само на лидера на БСП Корнелия Нинова ѝ се ходи на предсрочни избори, а при тайно гласуване много депутати биха подкрепили нов кабинет.
На следващите избори РБ ще се яви в сегашния си формат, каза Лукарски.
На въпрос дали се притесняват от новата партия на бившия правосъден министър Христо Иванов – „Да, България“, той отговори: „Как да се страхувам от нещо, което нито е ляво, нито е дясно“.


description: Очакваме вашите въпроси и коментари по темите в предаването

maintext:
Техническа авария в софийското метро паникьоса пътниците. На живо: Защо се стигна до хаоса?
На живо от село Драгоданово. Сигнали за ежедневни бягства, насилие и глад. Какво се случва в детския интернат?
Кои са чужденците, подготвяли атентат в България? Остава ли реална заплахата? Гостува вътрешният министър Румяна Бъчварова
Експертен или служебен кабинет? Кой е най-добрият сценарий за България? Коментар на Стефан Софиянски
На живо от Бургас: Как след четири години рушащият се храм „Св. Св. Кирил и Методий” отново отваря врати
Столичани на бунт заради всекидневните задръствания на Околовръстното шосе
За традицията на Никулден – вино, хляб и риба за празника на Бургас


description: Румен Гечев от БСП: Манипулация е, че учените трябва да си заработват заплатите от проекти

title: С каква заплата започва един млад учен в БАН?

maintext:
Това, което се лансира от ГЕРБ, че българските учени са едва ли не просяци и трябвало да си заработват заплатите от европроекти, е груба манипулация, каза в предаването „Лице в лице” по bTV депутатът от БСП Румен Гечев.
Народното събрание прие бюджета за догодина, без да увеличи издръжката на Българската академия на науките (БАН) с обещаните 10 млн. лв, но днес стана ясно, че БАН ще получи целево финансиране от 8,3 млн. лв.
„Няма такова чудо по света научните работници да си заработват заплатите. В Германия, Франция и Италия научните работници от университетите и от научните звена имат гарантирани заплати”, категоричен беше Гечев.
Един млад учен в БАН започва със заплата около 500 лева. Ако е защитил докторска степен, възнаграждението може да стигне до 550 лева, заяви микробиологът от БАН Венелин Хубенов.
Той подчерта, че за да се спечели европейски проект, повечето програми изискват съфинансиране, а отделен бюджет за съфинансиране за кандидатстване по европейски проекти няма.
През 2008-2009 г. бюджетът на Академията е бил 94 млн. лева, а сега е само 76 млн. лева, каза още ученият.
Според Румен Гечев парите за БАН при гласуването в пленарната зала не са минали заради трикове на ГЕРБ.
По думите му това се е случило най-вероятно за да може премиерът в оставка впоследствие да реши проблема „на бял кон”.


description: Това показват данни от анализ на „Евростат” за медицинския персонал в здравеопазването през 2014 г.

title: България е на 7-мо място в ЕС по брой на лекарите на глава от населението

maintext:
България е на седма позиция сред 28-те страни членки на Европейския съюз по брой лекари на глава от населението. Това показват данни от анализ на статистическата служба „Евростат” за медицинския персонал в здравеопазването на Евросъюза през 2014 г.
На 100 000 души население у нас се падат средно около 400 лекари, отчита анализът. Най-много медици по същия показател има Гърция - по 632 на 100 000 души. Преди България се нареждат още Австрия, Португалия, Литва, Швеция и Германия. Страни като Италия, Испания, Малта, Дания Холандия пък остават след нас в класацията за дела лекари на глава от населението, а Полша е на последно място с най-малко медици – само 230 за 100 000 души.
Здравното министерство обяви търг за лекарства за над 1 млрд. лв.
Ведомството ще договаря доставка на лекарства в болниците през следващите 2 години
Анализът показва още, че през 2014 г. на основен трудов договор в лечебните здравни заведения са практикували 28 842 лекари. Най-много сред тях са били лекари-специалисти в различни направления, следвани по брой от хирурзите, общопрактикуващите лекари, педиатрите и акушер-гинеколозите.
Броят на жените в медицината у нас е превишил този на мъжете с около 10%. Младите лекари до 35-годишна възраст пък са били с около 4% по-малко от тези над 65 години.
Около 1,8 млн лекари са практикували в ЕС през 2014 г. Най-много от тях – 333 000, са били в Германия, а най-малко в Малта и Люксембург.
Най-голям брой лекари, работещи в болници, е записан в Германия - около 180 хиляди, Франция - 170 хиляди и Италия - 130 хиляди.
Лекарствата за високо кръвно ще са безплатни от 2017 г.
Това стана възможно благодарение на спестените пари от въвеждането на пръстовия идентификатор, твърдят от МЗ
Най много лекари в предпенсионна възраст е имало в Италия. Там повече от 50% от медиците са били над 55 години. Във Великобритания пък те са били едва 13%.
Най-висок дял на жените-лекари бил отчетен в Естония и Латвия, където близо три четвърти от здравните специалисти са били представители на нежния пол. В Люксембург и Кипър пък мъжкото присъствие в здравеопазването било най-значително.
В следващите няколко десетилетия застаряването на населението в ЕС ще бъде голямо предизвикателство за сектора на здравеопазването и търсенето на лекарски услуги ще се увеличи драстично, твърди анализът на „Евростат”. Според него се очаква повече от 3% от практикуващите в момента лекари да се откажат от професията си до 2020 г. В резултат на това е възможно да има недостиг на персонал в някои медицински специалности или географски зони.


description: Те са намерени на дъното на Черно море на дълбочина от 24 метра

title: Откриха част от корпуса на руския Ту-154, който се разби до Сочи

maintext:
На дълбочина 27 метра са открити няколко части от корпуса на разбилия се в Черно море руски самолет, обяви руското министерство на извънредните ситуации, цитирано от местни агенции, предаде Франс прес, цитирана от БТА.
Военно-транспортният самолет се разби вчера близо до Сочи, като всички 92-ма души на борда загинаха.
"Водолазите на министерството откриха части от корпуса на разбилия се вчера самолет. Те са на дълбочина 27 метра на разстояние една морска миля от брега по траекторията на полета", съобщи говорител на спасителния екип, цитиран от Интерфакс.
По-рано бе съобщено, че е открит целият корпус на самолета. Открити са отломки, петметров фрагмент и фрагмент с обозначителни светлини на самолета.
, но засега не може да се каже колко време ще е нужно за намирането им, заяви руският министър на транспорта Максим Соколов, цитиран от ТАСС.
Проучват се четири версии за катастрофата на самолета на руското министерство на отбраната в Черно море, заяви руската Федерална служба за сигурност (ФСС).
Версиите са попадане на предмети в двигателя, некачествено гориво, довело до загуба на мощност и спиране на работата на двигателя, пилотска грешка и техническа неизправност на самолета.
До момента няма данни да е било извършено терористично нападение, заяви ФСС.
Смята се, че са загинали всичките 92 души на борда на самолета, който се разби две минути след излитането си от Сочи. Сред пътниците имаше десетки певци от световноизвестния хор на руската армия, които трябваше да изнесат новогодишен концерт в руската база Хмеймим в Сирия, както и девет руски журналисти и руска лекарка, известна с благотворителната си дейност във военни зони.
Води се гигантска операция по откриване на отломки и на черните кутии на самолета. В нея участват над 3500 души, в това число 135 водолази, 39 кораби и катери, седем дълбоководни апарата, пет хеликоптера и безпилотни самолети.
Руското министерство на отбраната съобщи, че до момента са открити общо 13 тела и над 150 фрагмента от самолета. Първите тела на жертви от катастрофата вече пристигнаха в Москва за идентификация.
Водолази извадиха на повърхността и това на командира на самолета Роман Волков.
Образувалото се в Черно море керосиново петно от изтеклото гориво на самолета е достигнало дължина от близо 4 км и площ от един квадратен километър, но впоследствие се е изпарило под въздействието на слънчевата светлина. Новите снимки на района вече не показват следи от гориво в морето.
В Русия днес е ден на национален траур в памет на жертвите на самолетната катастрофа.


description: Родът на двамата е от Шумен

title: Тони и Фики Стораро: Ще направим концерт, за да помогнем за Хитрино

maintext:
Ще организираме голям концерт в Шумен, за да съберат пари за възстановяване на щетите в Хитрино, обяви певецът Тони Стораро, който гостува в предаването „120 минути” заедно със сина си Фики.
Двамата трябваше да коментират медийния шум около първия албум на Фики – Is This Love. Едноименната песен от него придоби особена известност в социалните мрежи като „Издислав”.
Хитрино: Ден след трагедията
В селото беше обявено бедствено положение
Родът на баща и син Стораро обаче е от Шумен, а Хитрино е място, което Тони Стораро познава добре – като малък е живял само на няколко километра от там и му се е случвало да играе покрай злополучната жп линия, която разделя селото на две.
„Нашият край е беден… Хората са скромни. То в цяла България има добри хора. Няма да чакаме пролет за този концерт”, коментира Тони.
За новата си песен и коментарите за начина, по който пее на английски, Фики каза, че преди години той е бил след отличените на музикална олимпиада в Лондон.
В училище пък е завършил поп и джаз пеене.
Вижте още от гостуването на Тони и Фики Стораро във видеото:


description: Искрата, взривила композицията, е дошла от печка с въглища в къща наблизо

title: Румяна Арнаудова: Експертиза ще оцени психичното здраве на машинистите, карали влака в Хитрино

maintext:
Прокуратурата не се съмнява в психичното здраве на двамата машинисти, карали композицията, която се взриви в Хитрино. Въпреки това ще бъде назначена психиатрична експертиза, защото двамата са потърсили помощ в психиатрични заведения в Русе. Това съобщи говорителят на главния прокурор Румяна Арнаудова.
Според обвинението влакът е влязъл в гарата в селото със 78 км/ч при разрешени 40 км/ч. Нарушени са правилата за движение и машинистите, движейки се с превишена скорост са причинили дерайлиране на композицията и смърт по непредпазливост на 7 лица.
Прокуратурата привлече като обвиняеми за трагедията в Хитрино двама машинисти
Съдебно-техническата експертиза установи, че влакът е влязъл с висока скорост в селото
Обвинението в престъпление по транспорта предвижда от 5 до 25 години лишаване от свобода. Арнаудова посочи, че непосредствено след инцидента машинистите са били разпитани като свидетели и са заявили, че не са карали с превишена скорост.
Говорителят на прокуратурата добави, че кръгът на обвинените лица не се изчерпва с машинистите. Възможно е железният път да е имал технически проблем и в момента и поведението на фирмата-превозвач е обект на разследване.
Влакът в Хитрино се е движил със скорост почти два пъти над позволената
Това сочи експертизата, която трябваше да установи точната скорост на композицията
Искрата, довела до взривяването на композицията, е дошла от печка в къща, намираща се близо до релсите.


description: Налагаме евакуация от 40 минути след инцидента, поясни той

title: Георги Костов: Щетите в Хитрино са с размерите на бедствие

maintext:
„Щетите в Хитрино са с размерите на бедствие”, заяви главният секретар на МВР Георги Костов за bTV.
Рано тази сутрин влакова композиция с цистерни пропан бутан е дерайлирала на гара Хитрино, в резултат на което цистерните са се взривили. Съобщава се за поне четирима загинали и над 25 ранени.
Взривът в Хитрино: Седем загинали, 29 ранени (СНИМКИ и ВИДЕО)
Влаковата композиция, която дерайлира и избухна, се е състояла от общо 26 цистерни, три от които са превозвали пропан-бутан, 20 – с пропилен, а три са били празни
„В случая се касае за транспортно произшествие. Има произведени взривове след него и значителни материални щети”, поясни още Костов. Той определи взрива като опустошителен.
„Налагаме евакуация от 40 минути след инцидента, приоритетите ни са да се окаже помощ на пострадалите, едновременно с това да се евакуират всички застрашени и веднага да се започне отстраняването на настъпилите вредни последици”, поясни Костов.
Бойко Борисов: Болницата в Шумен се нуждае от кръв
Непрекъснато се приемат нови пострадали, каза още той
На обвиненията от местни граждани, че полицията и пожарната са закъснели близо час след подаването на сигнала, Костов заяви, че е убеден в коректността на служителите си.
„Убеден съм, че са дошли възможно най-бързо. За съжаление, когато настъпи подобно събитие, хората очакват да им се окаже помощ на момента, но не винаги това е възможно”, каза той.


description: Площта ѝ е 2700 кв. метра

title: Най-голямата ледена пързалка на закрито отвори врати в Париж

maintext:
Красива ледена пързалка отвори врати в Париж – под величествения купол на изложбената зала „Гран пале“.
Площта ѝ е 2700 кв. метра и работи почти денонощно – от 10 ч. сутринта до 2 ч. след полунощ. Удоволствието струва между 15 и 27 евро за възрастни и 12 евро за деца.
В изграждането на охладителната система и на специалните светлинни ефекти е участвал екип от 100 души.
Според организаторите тя е най-голямата в света временна пързалка на закрито.


description: Мистър Икономика не вижда проблеми в това, че го съдят за неплатени данъци

title: Огнян Донев: В България пазарната икономика е с някои изключения

maintext:
Българската пазарна икономика е функционираща, но с някои изключения. Това коментира в студиото на „Тази неделя” мажоритарният собственик на „Софарма” и носител на приза „Мистър Икономика 2016” Огнян Донев. Той отбеляза, че бизнесът у нас оцелява, въпреки „всички опити на почти цялата политическа класа да бъдат бизнесмени”.
„В реалния сектор има две икономики. Едната създава и съхранява работни места, произвежда и допринася за националния доход на държавата. Другата част от икономиката изисква оранжерийни или парникови условия, за да може да съществува. Лесно се вижда кой е кредитор от последна инстанция и кои фирми са при него”, посочи той.
За жалост нашият народ като че ли не се интeресува от икономика, живее в един виртуален свят – поради ниското ниво на финансова култура и ниски икономически познания, отбеляза още Донев.
Делото срещу Огнян Донев започна по съкратената процедура
Министърът на финансите Владислав Горанов предяви граждански иск срещу Донев и Борисов за общо над 70 млн. лева. Съдът прие иска
Защо „Мистър Икономика” е съден за укриване на данъци? „Съдът е мястото, където се доказва кой е прав. Всеки един в България трябва да живее с мисълта, че може да бъде обвинен за нещо, особено ако пречи на някого”, отговори Донев.
Той припомни, че приключила съдебната му битка по обвинението за пране на пари, като даже е успял да осъди прокуратурата. „Интересна е настоятелността, с която някои хора искат да ме осъдят преди съда. Някои медии по 4-5 пъти седмично споменават името ми в най-различни комбинации от гледна точка на това, че съм лош човек”, посочи бизнесменът.
Той беше категоричен, че не участва в задкулисни договорки за редовно или служебно правителство и цитира настоящия ръководител на КРИБ Кирил Домусчиев за това, че за българската икономика е важно да има стабилност, работещи регулатори и осигурена от тях конкуренция, която да бъде основата на работеща пазарна икономика.
Делото срещу Огнян Донев и Любомир Павлов се сгромоляса
Двамата бяха обвинени в пране на пари и документна измама, след като бившият им съдружник Христо Грозев подаде сигнал срещу тях
Огнян Донев отбеляза, че здравният министър в оставка д-р Петър Москов си е направил „мечешка услуга” с търга за лекарства за 1,2 млрд. лева: „Не е редно министър в оставка да предприема такива колосални неща като търга. Друг е въпросът, че трябва да има търгове и да се избират най-добрите възможности”.
Босът на „Софарма” призна, че е заинтересована страна по отношение на търга: „Ако ние нямахме интерес, нямаше да има здравна система в България. Във всеки момент нашите компании финансират със 100 млн. отложено плащане болниците в България”.
Според Донев медикаменти изчезват от пазара заради натиска на НЗОК и здравното министерство да се свалят цените. В един момент големите международни компании решават, че не им е изгодно поевтиняването в България да се превърне в референтна цена за всички пазари и това води до недостиг, обясни бизнесменът.


description: Сигналът към ПСС е подаден вчера в 14:10 ч.

title: Издирват в Стара планина мъж, изчезнал в понеделник

maintext:
Спасители издирват 39-годишен мъж, изгубил се в Стара планина, с когото няма връзка от понеделник сутринта.
Русенецът предприел няколкодневен преход въпреки суровите зимни условия в планината. От днес го издирват спасители от Карлово и Троян. До момента няма следа от него.
Последно Тодор Владимиров е бил в района над хижа „Васил Левски“, на връх Жълтец. Изкарал две нощи сам в планината, преспал в палатка и тръгнал към вр. Ботев. Чул се за последно с приятеля си в понеделник. В раницата си има храна за пет-шест дни.
Сигналът към ПСС за изчезването му е подаден вчера в 14:10 ч..
Времето в района е изключително лошо, има много сняг, а температурите са минусови.
Проверени са всички хижи в околността, но Владимиров не е открит.
Той е добър планинар, бил е облечен и екипиран подходящо. Според съпругата му има опит с трудни ситуации в планината.
Община Карлово и БЧК оказват помощ на спасителите.
Днес два екипа се качиха в планината и проверяваха всички колиби и заслони до връх Жълтец. Времето е било много лошо, когато е изчезнал, духал е вятър със скорост 160 км в час.
Тодор обичал екстремните преживявания. Миналата година по това време предприел зимен преход в Стара планина.
Премиерът в оставка Бойко Борисов е уведомен за създалата се ситуация. Той е разговарял със съпругата на изчезналия мъж и я е уверил, че днес хеликоптер не е могъл да се включи в издирвателната акция заради лошите метеорологични условия. Има надежда, че утре хеликоптерът ще излети.
Вижте повече във видеото:


title: Израел отхвърли резолюцията на ООН, призоваваща Израел да спре заселването на Западния бряг

maintext:
Израел остро отхвърли резолюцията на ООН, призоваваща за спиране на строителството на еврейски селища на палестински земи.
Документът беше гласуван, след като традиционният съюзник на Израел – Съединените щати се въздържаха, но не наложиха вето.
Вносители на резолюцията са Нова Зеландия и Сенегал. Израел извика посланиците си в Ерусалим за консултации и спря всички финансови програми за Сенегал.
СС на ООН прие резолюция, призоваваща Израел да спре заселването на Западния бряг
САЩ се въздържаха при гласуването, нито една страна не гласува против
Премиерът Бенямин Нетаняху заяви, че еврейската светиня Стената на плача не може да бъде определяна като „окупирана територия”.
Резолюцията осъжда изграждането на селища за заселници върху палестински земи и ги определя като пречка за постигане на трайно мирно решение на конфликта.


description: Въпреки че е с диагнозата аутизъм, той вече се учи да общува с другите

title: Светът през очите на Део, на когото „Българската Коледа” помогна

maintext:
Представете си свят, в който светлините са по-ярки, звуците са по-силни и дори игрите могат да бъдат страшни и никой не ви разбира. Именно това е светът на един аутист. В него живее и малкият Деан Атанасов, който обаче вече успешно се учи да общува благодарение на кампанията „Българската Коледа”.
Когато Деан е само на година и половина, майка му Христина забелязва, че той стои далеч от хората и не обича да говори. На три годинки вече получава диагнозата аутизъм.
„Въобще не исках да повярвам, че това нещо се случва с моето дете”, споделя Христина и обяснява, че лекарите ѝ споделили, че колкото по-рано и по-често започнат да се провеждат терапиите, толкова повече Део има шанс да се излекува.
Когато хората даряват: Момче със синдрома на Даун вече говори и пише благодарение на „Българската Коледа”
Със средствата, събрани от благотворителната кампания, малкият Ваньо вече ходи редовно на логопед
Вече повече от година момчето посещава Центъра по приложен поведенчески анализ за деца аутисти в кв. „Горубляне”, където специалисти работят по два часа дневно с над 30 деца като него. Резултатите от това не закъсняват и днес Део вече общува по различен начин. Той все още не може да говори, но произнася срички. Той опознава света чрез картинки, а майка му споделя, че е влюбен в логото на bTV.
За съжаление обаче и той, както и много други деца с хронични заболявания, не могат да си позволят подобни скъпоструващи лечения. Именно затова от тази година средствата ще се поемат от кампанията „Българската Коледа”.
„Това, което на мен най-много ми липсва е просто да си разговарям с него, да водя някакъв дори и елементарен разговор”, споделя майката. За нея остава надеждата и вярата, че ще чуе и първата дума на сина си.


description: Повече работни места и сигурност в Европа във фокуса на председателството ни

title: Четири основни приоритета ще има българското председателство на ЕС през 2018 г.

maintext:
Четири са основните приоритети, върху които ще се фокусира българското председателство на Съвета на ЕС през първата половина на 2018 г., научи bTV.
Предвижда се тогава България да работи за: повече работни места, растеж и конкурентоспособност в Европейския съюз; за съюз, които оправомощава и защитава всички свои граждани; за енергиен съюз с насочена към бъдещето политика в областта на климата и за съюз на свободата, сигурността и правосъдието.
Това потвърдиха за bTV от Националния център по подготовката и провеждането на Българското председателство на Съвета на ЕС преди утрешното изслушване на вицепремиера по координация на европейските политики в оставка Меглена Кунева, което ще се проведе на заседанието на Комисията по европейските въпроси.
В края на миналата седмица на посещение в България за обучение на главните секретари на председателството бе Габор Иван, директор в Генералния секретариат на Съвета и бивш министър на европейските въпроси на Унгария.
Той твърди, че програмата и приоритетите на ротационното председателство се определят от седем критерия. Това са: последните решения на Европейския съвет и на Съвета на ЕС; предложенията и работната програма на Европейската комисия; състоянието на законодателните досиета, решението, които се вземат съвместно с Европейския парламент; задължителните неща - т.нар.Европейски семестър; глобалният контекст; кризисните ситуации, които възникват; собствените приоритети.
Важно е да се подчертае, че 90-95% от програмата се определят от посочените критерии без последния, а само между 5% и 10% - от собствените приоритети.
Неотдавна стана ясно, че Естония, която ще оглавява Съвета на ЕС през втората половина на 2017 г., ще обяви програма си месец преди да започне председателството й. Причината за това е, че международната ситуация в Европа и света бързо се променя.
Затова е много рано да се говори за окончателните приоритети на българското председателство, добавиха от центъра по подготовката и провеждането му.


description: Болните ще бъдат отделяни в специални помещения в лагера

title: Здравите мигранти вече могат да излизат от центъра в Харманли

maintext:
От днес право да напускат бежанския център в Харманли имат настанените, които са минали клинични прегледи и са здрави, предаде БТА, като се позова на информация от Държавната агенция за бежанците.
Именно здравният статус на мигрантите се превърна в източник на много емоции през последните седмици. Заради информации, че масово чужденците се разхождат с видими белези от кожни инфекции, лагерът беше поставен под карантина на 21 ноември. Броени дни по-късно мигрантите се вдигнаха на бунт, потушен след намесата на полицията. В обекта пристигнаха лекари, които започнаха да преглеждат настанените.
Напрежението в бежанския лагер в Харманли отново ескалира (СНИМКИ и ВИДЕО)
По последна информация са задържани над 200 мигранти, а 14 полицаи са ранени
Броят на прегледаните от лекари специалисти вече е 1331 души, уточниха от центъра.
Тези, при които се установи риск от заразни заболявания, ще бъдат настанявани в отделни помещения в него, като там ще бъдат и лекувани. Как живеят бежанците в центъра в Харманли (СНИМКИ И ВИДЕО) За първи път след бунта преди седмица там бяха допуснати телевизионни камери
Здравите мигранти ще могат да излизат от 10 до 18 часа само през официалния портал на хуманитарната институция. Те ще удостоверят с талонче от лекар статуса си. Ако някой непрегледан се налага да излезе, това ще става само с осигурен от властите транспорт.


description: Ще превали слаб сняг в Източна България

title: Днес настъпва астрономическата зима

maintext:
Днес в 12:44 ч. настъпва астрономическата зима.
Със слаб, в Източна България - до умерен север-североизточен вятър ще продължи да прониква студен въздух. Над по-голямата част от страната облачността ще е значителна. Слаби превалявания от сняг ще има на места в Източна България. Предимно слънчево ще е над Югозападна България. Максималните температури ще са от минус 1, минус 2 градуса в североизточните до 8-9 градуса в югозападните райони.
Днес е в сила жълт код за силен вятър над Южното Черноморие с пориви до 50-60 км/ч.
По най-високите части на планините ще е предимно слънчево, а в по-ниските райони ще бъде предимно облачно и мъгливо. Ще духа силен, по върховете и бурен североизточен вятър и с него температурите ще са понижават. Максималната температура на височина 1200 метра ще е около 1 градус, на 2000 метра – около минус 6 градуса.
Утре повече слънчеви часове ще има над Южна България, в останалите райони облачността ще е значителна. Валежи не се очакват. Минималните температури ще са между минус 7 и минус 2 градуса, максималните - предимно между 1 и 6 градуса, в югозападните райони до 9 градуса. През следващите дни сутрешните температури ще са все още сравнително ниски, но дневните ще започнат да се повишават. Повече ще са слънчевите часове в петък и събота, а по-значителна облачност ще има в неделя. В източните райони ще продължи да духа умерен север-североизточен вятър. В началото на следващата седмица ще се повишат и сутрешните температури, ще бъде предимно слънчево, с временни увеличения на облачността.


description: Всеки може да пропадне, но не всеки може да се спаси. Весела Тотева е една от спасилите се от хероинова зависимост. В предаването „120 минути“ тя разказа как се започва и как се спира, а дъщеря ѝ сподели спомена, който и до днес я буди

title: Падение и спасение

maintext:
В живота всеки може да пропадне, но не всеки може да се спаси.
Журналистката Весела Тотева е от хората, извървели пътя наобратно. Той е дълъг, болезнен, труден, но когато стигнеш до края, е сладък. Именно за него тя пише книгата си „Падение и спасение: Изповедта на една хероинова наркоманка“.
В студиото на „120 минути“ Весела и дъщеря ѝ Валя разказаха за пропадането в света на наркотиците, как се живее с такъв човек и колко коства оздравяването.
Според Весела написването на книгата не е смелост. „Смелост е да отидеш на война, в Афганистан, в Ирак, където отиват нашите военни. Моето не е смелост, а откровеност. Но аз винаги съм била такава, никога не съм се притеснявала от това, което съм“, каза тя.
Първата ѝ среща с хероина е, когато тя е само на 21 години. Тогава дъщеря ѝ е на три. Зарибиха ме „супер тъпанарски“, като по учебник, каза тя. Тъкмо се била развела и имала приятел с доста пари с неясен произход. Не работела, ходела при „Магура“-та, при приятелка сервитьорка. Там попаднала в компанията на магураджиите, които пушели хероин.
„Един ден се събудих с абстиненция“, разказа Весела.
През цялото време работела и се криела. „Мажех си ръцете с фондьотен“, за да не се виждат белезите“, призна тя.
Успявала обаче да се грижи за Валя, защото била много дисциплинирана. Дори един лекар описал състоянието ѝ като тежка зависимост от хероин, но не и наркомания, защото не била развила стадното чувство да се събира на група, да краде, да проституира.
„Бях много малка, но бях наясно, че нещо с нея не е наред, защото беше видно, че не ѝ е добре и не е щастлива“, разказа Валя. Виждала и спринцовките, но не е знаела причината. Казвали ѝ, че майка ѝ е болна.
„Най-ранният ми спомен, който се е запечатал и който сънувам и до ден-днешен, е как тя си бие „лекарството“ в тоалетната, но имаше много кръв и много се стреснах“, добави Валя.
Весела спряла с наркотиците на 1 януари 2002 г. и от тогава е чиста.
Задавала съм си въпроса „Защо?“ много пъти. За мен това е дух, който влиза в теб, заживяваш с него и не можеш да избягаш. Ако се опиташ, той те намира. Не те пуска да си свободен. Много е страшно, каза тя.
За нея това, че е спряла е чудо и Бог ѝ е помогнал. Метадонът бил средството по пътя на спасението. „Всичко беше стигнало до дъното на дъната. Ако не беше метадонът, най-вероятно нямаше да съм жива. Той беше лекарството и средството, за да се върна. Но причината да се изцери душата ми, да съм свободна и да съм такава, каквато съм днес, е Бог. Нямам друго обяснение, повярвах, че съществува и за мен той някак си ме изцери“, каза Весела.
Днес тя е добре и е щастлива: „Оправих се, успях в живота, имам син на девет години, щастлива съм, работя прекрасна работа, имам страхотен, пълноценен живот“. А ценният ѝ житейски опит ѝ помага в работата ѝ на продуцент насъботно-неделния сутрешен блок на bTV „Тази събота“ и „Тази неделя“.


description: В руската столица и град Самара бяха арестувани шестима членове на терористичната групировка

title: Руските служби осуетили атентати на „Ислямска държава” в Москва

maintext:
Руската Федерална служба за сигурност (ФСС) съобщи, че е осуетила няколко атентата, готвени в Русия от екстремисти, свързани с джихадистката групировка „Ислямска държава”, предаде Франс прес.
Четирима членове на терористична групировка бяха арестувани вчера след операция в южната част на столицата Москва, съобщи ФСС в комюнике.
Те „планирали серия от терористични нападения в Москва с мощни самоделни взривни устройства”.
Арестуваните са родом от Таджикистан и Молдова. Те са действали по нареждане на базиран в Турция пратеник на терористичната организация.
В друга операция, извършена в град Самара, са арестувани двама членове на „Ислямска държава”.
В дома на двамата мъже е намерен един килограм тротил.
ФСС не уточнява дали втората операция е свързана с тази, извършена в Москва.


description: Приютът Гаврош се грижи за деца от уязвими групи, но е заплашен от затваряне

title: "Избери, за да помогнеш": Да спасим единствения приют за бездомни деца във Варна

maintext:
Благотворителната кампания „Избери, за да помогнеш” събира спешно средства за приютът за бездомни деца „Гаврош” във Варна. От 22 години там живеят най-уязвимите деца. Годишно се обгрижват около 50 души на възраст от пет до 18 години. Те най-често са оставени без родителски контрол и подкрепа, преживели са насилие или са отпаднали от образователната система.
„Ние сме един дом, в който децата преживяват съвсем малко време. Те престояват при нас до три месеца, докато се намери изход за тяхната ужасна съдба”, споделя доц. Пенка Стоянова, ръководител на сдружение „Гаврош”.
Приютът е единственият във Варна и региона и е спасение за много деца, които получават сигурна и безопасна среда.
Проблемите на приюта започват през 2014 г., когато държавата намалява издръжката почти три пъти. В момента приютът трябва да функционира с 2500 лв. на месец.
Загърбени от държавата в приюта се надяват на милосърдието на обикновените хора, които засега не ги изоставят.
Можете да помогнете на сдружение „Гаврош” чрез есемес с текст DMS GAVROSH на кратък номер 17 777 за всички мобилни оператори.


description: От пазара са изтеглени близо 30 опасни продукта. Вижте как трябва да боравите с пиротехника

title: „Чети етикета“: Безопасни празници с фойерверки

maintext:
Близо 30 вида опасни фойерверки са били изтеглени от българския пазар, съобщи Мирослав Йотов от Държавната агенция по метрологичен и технически надзор в предаването „Тази сутрин“ по bTV.
Агенцията извършва проверка на пиробатерии, фойерверки и подобни продукти, които се предлагат на пазара. До момента са проверени 186 продукта.
Конфискувани са още електрически гирлянди и играчки, дори фонтани за торта, които не съответстват на изискванията за безопасност.
Всички несъответствия със стандарта, включително липсата на инструкции и описания, носят потенциална опасност за потребителите, каза Йотов.
Въпреки това пиротехническите батерии, римските свещи и ракетите са сред най-търсените изделия за Коледа и Нова Година. Всички те са в позволените за масова употреба категории. Продажбата им обаче е ограничена за деца, защото може да бъдат опасни, ако не се спазват инструкциите за употреба.
При покупка трябва да се следят сроковете на годност, както и наличието на маркировка за безопасност.
Вижте повече във видеото:
, отчете Дима Савова, управител на фирма за такива продукти.
Тя препоръча да се купува пиротехника и фойерверки от регламентирани места, където продавачите са подготвени.
В разгара на коледно-новогодишните празници излизат и мними търговци, които продават фойерверки с неясен произход, предупреди тя.
Вижте във видеото как трябва да боравите с фойерверки и пиротехника:
Ако си мислите, че е лесно и няма за какво да внимавате при използването на пиратки, бомбички и фойерверки, вижте следващото видео от куриозни ситуации (спестихме ви тежките инциденти):


description: Тепърва ще се реставрират стенописите

title: Катедралният храм на Бургас отвори врати след ремонт

maintext:
Катедралният храм на Бургас отново отваря врати след основен ремонт. Църквата е укрепена по уникална технология, заимствана от спасяването на архитектурни паметници в Италия.
С нови полюлеи от Украйна, излъскани колони и реставриран иконостас, вековната църква изглежда неузнаваема. От пукнатините няма и следа и за срутването преди 6 г. свидетелстват единствено железните подпори.
„Представете си, все едно кръгла бетонова колона с диаметър 110 см, която се набива на дълбочина 12 метра. И това всичко беше извършено както отвън на стените, така и отвътре. Ние прехвърлихме основите на храма от два метра на 12 м дълбочина, където са здраво лежащите земни пластове”, описва инж. Мирослав Жеков.
„Можем да осигурим достъп до вътрешността на храма, без да се притесняваме, че това може да застрашава здравето и живота на хората", посочва Чанка Коралска, която е зам.-кмет по строителство в община Бургас.
Възстановяването на стенописите на църквата - паметник на културата, обаче тепърва предстои.
„Огромните пукнатини са унищожили част от стенописите. Запазените са били свалени преди ремонта и ще бъдат реставрирани", каза отец Петър Василев.
За новия си живот храмът ще разчита пак на дарители. За това и църковните служби ще вървят паралелно с реставрацията.
Първата света литургия от пет години насам ще събере миряните на празника на Бургас - Никулден.


description: Очакваме вашето мнение и коментар

title: Кой трябва да контролира разпределението на парите за Хитрино?

maintext: Случаите на заболели в двете населени места са скочили през последните няколко дни на над 310 на 10 000 жители


description: Абе Шинзо ще бъде първият лидер на Япония, който ще посети американската военноморска база

title: Японският премиер ще направи историческо посещение на Пърл Харбър

maintext:
Японският министър-председател Шинзо Абе ще посети американската военноморска база Пърл Харбър, Хаваи.
Абе ще бъде първият лидер на Япония, посетил базата. Той ще направи историческата си визита на 27 декември, придружен от американския президент Барак Обама.
На 7 декември 1941 г., по време на Втората световна война, японските сили изненадващо атакуват базата Пърл Харбър. В следствие на това загиват 2300 американски военнослужещи, а САЩ, които до този момент са неутрални, влизат във войната.
Двамата лидери ще почетат паметта на загиналите на мястото на атаката, преди последна среща на върха между тях в Хаваи.
„Посещението ще покаже силата на мира, която превърна предишните врагове в най-близки съмишленици, обединени от общи интереси и споделени ценности”, коментираха от Белия дом.
Американски президент за първи път в Хирошима (ГАЛЕРИЯ и ВИДЕО)
Барак Обама почете жертвите на атомните бомбардировки, но не се извини на японския народ
Новината за посещението идва два дни преди 75-ата годишнина атаката. През май тази година пък Обама стана първият действащ президент на САЩ, който посети японския град Хирошима, където през 1945 г. американски бомбардировачи пускат атомна бомба. Тогава загиват общо около 150 000 души, повечето от които цивилни.
„Никога не трябва да повтаряме трагедията на войната, това е посланието, което искам да изпратя. В същото време бих искал да призова за мир между Япония и САЩ”, заяви японският премиер.
Нападението над Пърл Харбър ще бъде отбелязано в сряда с възпоменателна церемония на кея, близо до пристанището, като бъде запазена минута мълчание точно в 07:55 – часът, в който когато е извършено нападението.


description: Продуктите са дарени от млади икономисти, а Стефан Чолаков отделя от времето си, за да сготви сам храната

title: В помощ на бедните: Ресторантьор раздава топла супа в центъра на София

maintext:
Добрите дела на ресторантьора Стефан Чолаков, който вместо да изхвърля остатъците от храна, я дарява на нуждаещите се и постави хладилници на улицата в помощ на бедни и бездомни хора, продължават. Сега той раздава топла супа на нуждаещи се.
В 2 следобед за броени минути на малкия софийски площад "Райко Алексиев" се събират десетки хора. Общото между тях е бедността. За чаша топла супа Катя чака близо час. Пенсията й е 190 лева. Живее сама и трудно се справя. Даниела и Тасин пък отдавна са забравили какво значи думата "дом".
Повече от месец Стефан идва всеки ден на площада в центъра на София, за да раздаде топла храна на хора, за които чаша супа буквално е спасение от смъртта. „Такава потребност усещам. Аз го правя не толкова заради хората, колкото заради себе си. Така го чувствам. Така ми харесва. Така го правя. Наясно съм, че не мога да нахраня милион и половина гладни българи, които живеят на прага на бедността, но ме удовлетворява това, че мога да помогна дори на единици”, казва Чолаков.
„Когато съм раздал супата, на мен ми е пълно”, допълва той.
На ден през площада минават между между 10 и 80 души, а супата свършва за броени минути. Остават обаче приятелствата. "За съжаление, когато дойдат, чувам много тъжни истории. Всеки ден чувам, че хората идват тук от нужда. Това е жалкото", изтъква Стефан.
Продуктите са дарени от млади икономисти, а Стефан отделя от времето си, за да сготви сам храната. По думите му за помощта доста често не са необходими средства. „Не е задължително да си богат, за да помагаш”, убеден е той.
„Достатъчно е това, което ни учеха едно време и в училище - да помогнеш дори на някоя баба, да й занесеш багажа вкъщи. За съжаление, днешните деца не ги учат на такива неща”, посочва Стефан.
Да бъдеш добър е готовността на всеки един от нас да помага. Всички я имаме, но не всички сме я открили. Доброто е заложено в човека, вярва той.


description: Тя е на 33 години и е обявена за международно издирване

title: Задържаха на българската граница холандка, обвинена в тероризъм

maintext:
Холандска гражданка, обявена за международно издирване за тероризъм, е задържана на 21 декември на влизане в България. Тя е била разпозната на ГКПП „Капитан Андреево”.
33-годишната Х.П. се е опитала да влезе в България с автомобил. Европейската заповед за нейния арест е получена чрез Шенгенската информационна система от холандските власти
Окръжна прокуратура в Хасково внесе днес искане в съда за мярка „задържане под стража” на холандката.


description: Искането е подписано от министрите на отбраната и на икономиката на страната

title: България очаква предложение за боен самолет от Италия, Португалия, САЩ и Швеция

maintext: България е изпратила искане за предложение за доставка на многоцелеви боен самолет до четири държави - Италия, Португалия, САЩ и Швеция. Това съобщиха от Министерството на отбраната във връзка със засиления обществен интерес. От ведомството уточняват, че документът съдържа класифицирана информация, поради което няма да бъде публикуван.


description: Сняг се очаква в сряда

title: Поледици сутринта и чувствително затопляне утре през деня

maintext:
Честита Коледа!
Днес облачността ще бъде по-често значителна, с временни намаления над Източна България. В Западна България ще има превалявания от дъжд и сняг, които около обяд ще спират, докато в планинските райони ще продължи да превалява и през останалата част от деня. Вятърът временно ще отслабне и ще бъде до умерен, от север-северозапад. Максималните температури ще са между 3° и 8°.
Над планините облачността ще е значителна, в масивите от Западна България с валежи от сняг. Ще духа силен, по високите и открити части и бурен северен вятър. Максималната температура на височина 1200 метра ще е около 0°, на 2000 метра - около минус 6°.
През нощта ще преобладава облачно време с превалявания, главно в планинските райони от дъжд и мокър сняг. На отделни места там ще се образуват поледици. Минималните температури ще са между минус 2° и 3°.
Още сутринта ще са появи до умерен, в Дунавската равнина и временно силен запад-северозападен вятър. До обяд валежите в повечето места ще спрат, а след пладне от северозапад облачността ще се разкъсва и намалява. Ще се затопли и максималните температури ще са между 5° и 10°, в югозападните райони и Пазарджишко-Пловдивското поле до 12°-13°.
В средата на седмицата ще е ветровито и отново ще нахлува студен въздух. В сряда вятърът ще се ориентира от северозапад и север, по-късно в Източна България - от североизток и ще бъде умерен до силен. Ще преобладава облачно време, на много места ще превалява, предимно слаб сняг.
В четвъртък и петък застудяването ще продължи, но ще е без съществени валежи, възможни са само изолирани слаби превалявания от сняг. Облачността ще се разкъсва и временно ще намалява. Вятърът ще отслабне и ще бъде слаб до умерен, а втория ден в Западна България ще е почти тихо.
В събота в източните райони ще остане ветровито, ще има и повече облачност. В Западна България ще е почти тихо, с по-значителни разкъсвания и намаления на облачността. Сутринта ще е по-студено, но през деня ще започне затопляне.
В новогодишната нощ температурите ще са ниски, предимно между минус 10° и минус 5°. Валежи не се очакват. Облачността ще е разкъсана, в Западна и Централна България до ясно време.


description: Анализирането на речта на Доган по повод получената награда е тривиално и няма нищо удивително в това той да отправи писмо за благодарност

title: Александър Симов: За Ахмед Доган Русия е духовно безгранична, не географски

maintext:
Според Ахмед Доган Русия няма граници в духовно отношение, не в географско. Такова тълкувание на речта на почетния лидер на ДПС към председателя на руския културно-информационен център направи журналистът от в. Дума Александър Смилов.
По думите му руската литература е подобен пример за безграничност, тъй като може да възпита и дух, който е закърмен със западната философия. Ясно е, че не говорим за география.
Журналистът, бивш депутат от ДПС и автор на „Времето на кентаврите, Ахмед Доган" Иван Палчев посочи, че анализирането на речта на Доган по повод получената награда е тривиално и няма нищо удивително в това той да отправи писмо за благодарност.
„Защо ровим какво казал и сега какви думи използва. Случаят е тривиален. Прочетох писмото и на мен връчиха медала, след което му го дадох”, коментира Палчев. Той уточни, че в първата част той експресивно благодари, а във втората казва думи, казани преди 17 години от проф. Захари Захариев по повод важност на Русия в региона.
Освен, че говори рядко, няма и друг политик, който да говори така, казва Симов. Това са очевидни неща за много българи, но някой трябва да го изрече. Не карам никой да прощава грешките на Доган, но той поставя темите по различен начин. Точно, защото той говори рядко, едно негово благодарствено писмо се превръща в политически фактор.
Повече вижте във видеото: